ΓΡΑΠΤΗ ΕΡΩΤΗΣΗ E-0826/96 υποβολή: Κατερίνα Δασκαλάκη (UPE) προς την Επιτροπή (12 Απριλίου 1996)

Θέμα: H εγγραφή των δίσκων και των κασσετών στον κατάλογο των αγαθών και υπηρεσιών στα οποία επιβάλλεται ο μειωμένος συντελεστής του ΦΠΑ που εφαρμόζεται στην ΕΕ

Η εφαρμογή του κανονικού συντελεστή ΦΠΑ στους δίσκους και τις κασσέτες οφείλεται σε μεγάλο βαθμό σε ιστορικούς παράγοντες, δεδομένου ότι η υψηλή φορολογία των προϊόντων αυτών καθιερώθηκε στα περισσότερα κράτη μέλη σε μια εποχή όπου τα εν λόγω προϊόντα ήταν αποκλειστικό προνόμιο μιας ελίτ.

Σήμερα, τα αγαθά αυτά - πραγματικοί φορείς δημιουργημάτων του πνεύματος - υπόκεινται στον κανονικό συντελεστή ΦΠΑ, ο οποίος σε κοινοτικό επίπεδο δεν μπορεί να είναι κατώτερος του 15%. Είναι φανερό ότι η μείωση του ΦΠΑ θα επέτρεπε μια ιδιαίτερη ευτυχή μείωση της τιμής των δίσκων, διότι τα προϊόντα αυτά εξακολουθούν να έχουν υψηλό κόστος, ιδιαίτερα για τις εθνικές παραγωγές, οι οποίες οφείλουν να κάνουν το μεγαλύτερο μέρος της απόσβεσής τους στα πλαίσια μιας περιορισμένης αγοράς. Η μείωση αυτή αναμένεται να δώσει νέα ώθηση στην κατανάλωση και να επιτρέψει τη στήριξη της ευρωπαϊκής μουσικής δημιουργίας καθώς και της απασχόλησης στον ευαίσθητο αυτό τομέα. Εξάλλου, ορισμένα κράτη μέλη της Ένωσης επιθυμούν την προώθηση των δίσκων και των κασσετών, που αποτελούν κατ'εξοχήν πολιτιστικά αγαθά.

Μπορεί, επομένως, η Επιτροπή να μας πληροφορήσει, κατά πόσον εξετάζει το ενδεχόμενο να προτείνει την εγγραφή των δίσκων και των κασσετών στον κατάλογο που περιλαμβάνει τα αγαθά και τις υπηρεσίες που μπορούν να έχουν μειωμένο συντελεστή ΦΠΑ;

Απάντηση του κ. Monti εκ μέρους της Επιτροπής (21 Μαΐου 1996)

Η Επιτροπή δεν προτίθεται να προτείνει την εγγραφή των δίσκων και κασσετών ήχου στο παράρτημα Η της οδηγίας ΦΠΑ (77/388/ΕΟΚ ((ΕΕ L 145 της 13.6.1977. ))), δηλαδή στον κατάλογο των αγαθών και των υπηρεσιών τα οποία μπορούν να έχουν μειωμένο συντελεστή του ΦΠΑ.

Γιά να υπάρξει εγγύηση της αρχής της ουδετερότητας του φόρου στα διάφορα μέσα και τρόπους διάδοσης της πληροφορίας, ή πρόσβασης στα πολιτιστικά αγαθά, θα πρέπει να εφαρμόζονται οι ίδιες διατάξεις στα εμπορεύματα, ή στις υπηρεσίες, που είναι της ίδιας φύσης και που διατίθενται με τις ίδιες προϋποθέσεις. Συνεπώς αντίθετα με τα βιβλία ή με το εισιτήριο μιας συναυλίας, ή του κινηματογράφου, που μπορούν να επωφεληθούν από μειωμένο συντελεστή ΦΠΑ, το περιεχόμενο των κασσετών ήχου δεν είναι απ' ευθείας προσιτό. Οι τελευταίες απαιτούν να αγοράσει προηγουμένως ο καταναλωτής τον ειδικό εξοπλισμό.

Επί του παρόντος όλα τα κράτη μέλη φορολογούν την αγορά δίσκων και κασσετών ήχου με τον κανονικό συντελεστή, με μόνη εξαίρεση την Ιταλία, η οποία για μια μεταβατική περίοδο εφαρμόζει ένα ενδιάμεσο συντελεστή 16%, δηλαδή συντελεστή υψηλότερο από τον ελάχιστο κανονικό συντελεστή. Η προαιρετική εφαρμογή ενός μειωμένου συντελεστή στα αγαθά αυτά συνεπώς, θα έθετε αμέσως τέλος σ' αυτήν την εναρμόνιση της διάρθρωσης των συντελεστών του ΦΠΑ που εφαρμόζονται στα κράτη μέλη. Μια τέτοια εξέλιξη θα αποτελούσε πηγή νέων δυσκολιών και επιπλοκών κατά την εφαρμογή του σημερινού συστήματος ΦΠΑ, και θα απειλούσε την καλή λειτουργία της εσωτερικής αγοράς.

Θα πρέπει, τέλος, να σημειωθεί γενικά ότι η χρήση του ΦΠΑ ως μέσου στην υπηρεσία μιας κλαδικής πολιτικής, αρκετά συχνά απέδειξε ότι έχει μικρή αποτελεσματικότητα. Η πραγματική επίπτωση στον τομέα δραστηριότητας που στοχεύει είναι πρακτικά περιορισμένη, ενώ συχνά προκαλεί επιδράσεις στους άλλους τομείς της παραγωγής, ή της διανομής. Η μετάβαση από τον κανονικό συντελεστή σε ένα μειωμένο συντελεστή για ορισμένα αγαθά, ή υπηρεσίες δεν αντικατοπτρίζεται ούτε συστηματικά, ούτε πλήρως στην τιμή πώλησης στον καταναλωτή, ενώ η επίδραση στον προϋπολογισμό είναι σε όλες τις περιπτώσεις σημαντική.